open-index/open-wikipedia-markdown huggingface dataset:
காமன்வீல் கட்சி

**பொது மக்களின் நலம் கட்சி** (*Commonweal party*) 1951-54 காலகட்டத்தில் தமிழ்நாட்டில் செயல்பட்ட ஒரு அரசியல் கட்சி. எம். ஏ. மாணிக்கவேலு நாயக்கரால் பள்ளியர் சாதியினரின் நலனுக்காகத் தொடங்கப்பட்டது. 1951ல் பள்ளிய குல சத்திரிய சங்கம் ஒரு சாதி மாநாட்டைக் கூட்டி பள்ளியருக்காக ஒரு மாநிலந்தழுவிய கட்சியினை உருவாக்க முயன்றது. ஆனால் தலைவருகளுக்குள் இருந்த வேறுபாடால் இம்முயற்சி வெற்றி பெறவில்லை. மாறாக வட ஆற்காடு மற்றும் செங்கல்பட்டு மாவட்டங்களில் செல்வாக்கு பெற்றிருந்த மாணிக்கவேலு பொது மக்களின் நலம் கட்சியினைத் தொடங்கினார். தென்னாற்காடு மற்றும் சேலம் மாவட்ட பள்ளியர்கள் எஸ். எஸ். ராமசாமி படையாச்சியின் தலைமையில் தமிழ்நாடு உழைப்பாளர் கட்சி என்ற மற்றொரு கட்சியைத் தொடங்கினர். இரு கட்சிகளும் 1952 சட்டமன்றத் தேர்தலில் திராவிட முன்னேற்றக் கழகத்தின் (திமுக) ஆதரவுடன் போட்டியிட்டன. இத்தேர்தலில் திமுக நேரடியாகப் போட்டியிடவில்லை. மாறாக திராவிட நாடு கோரிக்கையைப் பற்றி சட்டமன்றத்தில் பேசுவோம் என்று உறுதியளித்து ஒப்பந்ததில் கையெழுத்திட்ட கட்சிகளுக்கும் சுயேட்சை வேட்பாளர்களுக்கும் ஆதரவளித்தது. அவ்வாறு உறுதியளித்து போட்டியிட்ட கட்சிகளுள் காமன்வீல் கட்சியும் ஒன்று.

மாணிக்கவேலு உட்பட 6 காமன்வீல் கட்சி வேட்பாளர்கள் 1952 தேர்தலில் வெற்றிபெற்று சட்டமன்றத்துக்கு தேர்ந்தெடுக்கப்பட்டனர். இக்கட்சி வேட்பாளார்கள் மக்களவைக்கான  தேர்தலில் மூன்று இடங்களில் வென்றனர். ஆரம்பத்தில் த. பிரகாசம் தலைமையிலான எதிர்க்கட்சிக் கூட்டணிக்கு காமன்வீல் கட்சி ஆதரவளித்தது. தேர்தலில் எக்கட்சிக்கும் பெரும்பான்மை கிட்டவில்லையெனினும் தனிப்பெரும் கட்சியான காங்கிரசுக்கு ஆட்சியமைக்க வாய்ப்பு கொடுக்கப்பட்டு சி. ராஜகோபாலாச்சாரி (ராஜாஜி) முதலமைச்சரானார். அவர் தனது பெரும்பான்மையை நிரூபிக்க எதிர்க்கட்சிக் கூட்டணியை உடைத்து பல கட்சிகளை தம்பக்கம் இழுத்தார். அவ்வாறு இழுக்கப்பட்ட கட்சிகளுள் ஒன்று காமன்வீல் கட்சி. அரசுக்கு மாணிக்கவேலு அளித்த ஆதரவுக்கு பிரதிபலனாக அவருக்கு ராஜாஜியின் அமைச்சரவையில் வருவாய்த் துறை அமைச்சர் பதவி கிடைத்தது. 1954இல் காமராஜர் முதல்வரான பின்னர் மாணிக்கவேலுவுக்கு விற்பனை வரித்துறையும் கூடுதல் பொறுப்பாக அளிக்கப்பட்டது. 1954ல் அவர் பொது மக்களின் நலம் கட்சியை காங்கிரசுடன் இணைத்து விட்டார்.

இக்கட்சியும், தமிழ்நாடு உழைப்பாளர் கட்சியும் இன்றைய பாட்டாளி மக்கள் கட்சியின் முன்னோடிகளாகக் கருதப்படுகின்றன.

## மேற்கோள்கள்

பகுப்பு:தமிழ்நாட்டில் இல்லாதுபோன அரசியல் கட்சிகள்
தமிழ்நாடு உழைப்பாளர் கட்சி

**தமிழ்நாடு உழைப்பாளர் கட்சி** (*Tamilnadu Toilers' Party*) 1951-54 காலகட்டத்தில் தமிழ்நாட்டில் செயல்பட்ட ஒரு அரசியல் கட்சியாகும். இக்கட்சி எஸ். எஸ். ராமசாமி படையாட்சியால், வன்னியர் சாதியினரின் நலனுக்காகத் தொடங்கப்பட்டது.

## தோற்றம்
1951இல் வன்னிய குல சத்திரிய சங்கம் ஒரு சாதி மாநாட்டைக் கூட்டி வன்னியருக்காக ஒரு மாநிலந்தழுவிய கட்சியினை உருவாக்க முயன்றது. ஆனால் தலைவர்களுக்குள் இருந்த வேறுபாட்டால் இம்முயற்சி வெற்றி பெறவில்லை. மாறாக வட ஆற்காடு மாவட்டத்திலும், செங்கல்பட்டு மாவட்டத்திலும் செல்வாக்கு பெற்றிருந்த எம். ஏ. மாணிக்கவேலு நாயக்கர் காமன்வீல் கட்சியினைத் தொடங்கினார். தென்னாற்காடு மாவட்டத்திலும் சேலம் மாவட்டத்திலும் இருந்த வன்னியர்கள், இராமசாமி படையாட்சியின் தலைமையில் தமிழ்நாடு உழைப்பாளர் கட்சி என்ற மற்றொரு கட்சியைத் தொடங்கினர்.

## 1952 சட்டமன்றத் தேர்தல்
இரு கட்சிகளும் 1952 சட்டமன்றத் தேர்தலில், மாணிக்கவேலு நாயகரின் காமன்வீல் கட்சியுடன் இணைந்து போட்டியிட்டது.

இராமசாமி படையாச்சி உட்பட 19 உழைப்பாளர் கட்சி வேட்பாளர்கள், 1952 தேர்தலில் வெற்றிப்பெற்று, சட்டமன்றத்திற்குத் தேர்ந்தெடுக்கப்பட்டனர். இக்கட்சி வேட்பாளர்கள் மக்களவைக்கான தேர்தலில், நான்கு இடங்களில் வென்றனர். தொடக்கத்தில் த. பிரகாசம் தலைமையிலான எதிர்க்கட்சிக் கூட்டணிக்கு காமன்வீல் கட்சி ஆதரவளித்தது. தேர்தலில் எக்கட்சிக்கும் பெரும்பான்மை கிட்டவில்லையெனினும் தனிப்பெரும் கட்சியான காங்கிரசுக்கு ஆட்சியமைக்க வாய்ப்பு கொடுக்கப்பட்டு சி. ராஜகோபாலாச்சாரி (ராஜாஜி) முதலமைச்சரானார். அவர் தனது பெரும்பான்மையைக் காட்ட எதிர்க்கட்சிக் கூட்டணியை உடைத்து பல கட்சிகளை தன்பக்கம் இழுத்தார். அவ்வாறு இழுக்கப்பட்ட கட்சிகளுள் ஒன்று உழைப்பாளர் கட்சி. அரசுக்கு இராமசாமி படையாட்சியார் வெளியிலிருந்து ஆதரவளித்தார். 

1954இல் காமராஜர் முதல்வரான பின்னர், இராமசாமி படையாட்சியார் தன் கட்சியை காங்கிரசுடன் இணைத்து விட்டு அவரது அமைச்சரவையில் உள்ளாட்சித் துறை அமைச்சரானார்.

## 1962 தேர்தலும் பின்னரும்
1962 சட்டமன்றத் தேர்தல் அறிவிக்கப்பட்ட போது, காங்கிரசிலிருந்து விலகிய இராமசாமி படையாட்சியார் மீண்டும் தமிழ்நாடு உழைப்பாளர் கட்சியை உருவாக்கினார். தேர்தலில் சுதந்திராக் கட்சியுடன் கூட்டணி அமைத்து போட்டியிட்டார். ஆனால் அத்தேர்தலில் அவர் உட்பட இக்கட்சியின் வேட்பாளர்கள் தோல்வியடைந்ததை தொடர்ந்து, சிறிது காலத்துக்குப் பின்னர் படையாட்சியார் கட்சியை மீண்டும் கலைத்து விட்டு, இந்திய தேசிய காங்கிரசில் இணைந்துவிட்டார்.

இக்கட்சியும், காமன்வீல் கட்சியும் இன்றைய பாட்டாளி மக்கள் கட்சியின் முன்னோடிகளாக கருதப்படுகின்றன.

## மேற்கோள்கள்

பகுப்பு:தமிழக அரசியல் கட்சிகள்
பகுப்பு:தமிழ்நாட்டில் இல்லாதுபோன அரசியல் கட்சிகள்
நாஞ்சில் வள்ளுவன்

**நாஞ்சில் வள்ளுவன்** சங்ககாலத்து வள்ளல்களில் ஒருவர் ஆவார். இவர் சிறந்த போர்வீராகவும் விளங்கினார். இவரை ஒருசிறைப் பெரியனார், ஔவையார், கருவூர்க் கதப்பிள்ளைச் சாத்தனார், மருதன் இளநாகனார் ஆகிய புலவர்கள் பாடியுள்ளனர்.

இவரை வல்வேல் கந்தன் என்று ஒரு புலவர் குறிப்பிடுகிறார்.

* நாஞ்சில் நாடு ஆற்று வளத்தால் கரும்பு விளையும் நிலம். இவரைப் பாடும் புலவர் ஒருசிறைப் பெரியனார் தாம் வேந்தர்களை அறிந்ததில்லை எனவும், இவர் மட்டுமே அறிமுகமானவர் என்றும் குறிப்பிட்டுப் பரிசில் வேண்டுகிறார்.
* ஔவையார் தன்னிடமிருந்த அடகுக் கீரையோடு சேர்த்துச் சமைத்து உண்பதற்காக நாஞ்சில் வள்ளுவனிடம் கொஞ்சம் அரிசி கேட்டார். அவரோ யானை ஒன்றைப் பரிசாக வழங்கினார். இதனைத் தேற்றா ஈகை (தெளிவில்லாத கொடை) என ஔவை குறிப்பிடுகிறார்.
* தென்கடல் முத்தும், வடகுன்றத்துச் சந்தனமும் இவர் அணிகலன். **தென்னவன் வயமறவன்** என இவர் போற்றப்படுகிறார். இதனால் இவர் பாண்டியனின் படைத்தலைவர் எனத் தெரிகிறது. பாடலில் இவர் பெயர் **வல்வேல் கந்தன்** எனக் குறிப்பிடப்பட்டுள்ளது. இவர் புலவர்களின் வறுமையைப் போக்குபவர்.
* கிளி ஓட்டும் புனத்தில் விளைந்திருக்கும் கதிர் போல் எல்லாருக்கும் உதவுபவர் என்றும் , வேந்தருக்காகப் போரிடுபவர் என்றும்  புலவர் மருதன் இளநாகனார் இவரைப் பற்றிக் குறிப்பிடுகிறார்.

## அடிக்குறிப்பு

பகுப்பு:தமிழ்நாட்டில் வாழ்ந்த வள்ளல்கள்
திலன் சமரவீர

திலன் துசார சமரவீர (பிறப்பு: 22 செப்டம்பர் 1976, கொழும்பு) அல்லது சுருக்கமாக திலன் சமரவீர இலங்கைத் துடுப்பாட்ட அணியின் துடுப்பாட்டக்காரராவார். இவர் 1998 ஆம் ஆண்டு சார்ஜாவில் நடந்த இந்தியா அணிக்கெதிரான போட்டியில் விளையாடியதனூடாக சர்வதேச ஒருநாள் துடுப்பாட்ட உலகில் அறிமுகமானார். இவர் இலங்கை தேசிய துடுப்பாட்ட அணி, கோல்ட் அணி, கந்துரட்ட துடுப்பாட்ட அணி, இலங்கை ஏ அணி, சிங்கள கிறிக்கட் சங்கம் ஆகியவற்றில் அங்கத்துவம் பெற்றுள்ளார்.

2011. உலகக்கிண்ண இலங்கை அணியில் இடம்பெற்றுள்ள இவரின் சர்வதேச ஒருநாள் துடுப்பாட்ட விபரங்கள் வருமாறு. (இத்தரவுகள் 12 பெப்ரவரி 2011.இல் உள்ளபடி)
## துடுப்பாட்டம்
**இதுவரை விளையாடியுள்ள ஒருநாள் சர்வதேச போட்டிகள்: 44** 
* விளையாடிய இனிங்ஸ்: 35 
* ஆட்டமிழக்காமை: 7
* ஓட்டங்கள் :752
* கூடிய ஓட்டம் 105 (ஆட்டமிழக்காமல்)
* சராசரி: 26.85, 
* 100 கள்: 2
* 50கள்: 0

**இதுவரை விளையாடியுள்ள ஏ- தர போட்டிகள்: 163** 
* விளையாடிய இனிங்ஸ்: 120
* ஆட்டமிழக்காமை: 32
* ஓட்டங்கள்: 2838
* கூடிய ஓட்டம்: 105 (ஆட்டமிழக்காமல்) 
* சராசரி: 32.25 
* 100கள்: 2
* 50கள்: 16.

## பந்து வீச்சு

**இதுவரை விளையாடியுள்ள ஒருநாள் சர்வதேச போட்டிகள்: 44** 
* வீசிய பந்துகள் :690
* கொடுத்த ஓட்டங்கள்: 538 
* கைப்பற்றிய விக்கட்டுக்கள் :10
* சிறந்த பந்து வீச்சு: 3/34 
* சராசரி: 53.80 
* ஐந்து விக்கட்டுக்கள்: 0

**இதுவரை விளையாடியுள்ள ஏ- தர போட்டிகள் போட்டிகள்: 163** 
* வீசிய பந்துகள் :4657
* கொடுத்த ஓட்டங்கள்: 3110
* கைப்பற்றிய விக்கட்டுக்கள் :108
* சிறந்த பந்து வீச்சு: 7/30 
* சராசரி: 28.79 
* ஐந்து விக்கட்டுக்கள்: 2
## வெளியிணைப்புகள்
*கிரிக்-இன்போ தளத்தில் வீரர் அறிமுகம்

பகுப்பு:இலங்கைத் துடுப்பாட்டக்காரர்கள்
பகுப்பு:1976 பிறப்புகள்
பகுப்பு:வாழும் மக்கள்
ஸ்டார்டஸ்ட் (விண்கலம்)

**ஸ்டார்டஸ்ட்** (*Stardust*) என்பது நாசாவினால் விண்ணுக்கு அனுப்பப்பட்ட ஒரு தானியங்கி விண்கலம் ஆகும். 300 கிகி எடை கொண்ட இவ்விண்கலம் 1999, பெப்ரவரி 9 ஆம் நாள் 5535 ஆன்பிராங்க் என்ற சிறுகோளை ஆராயவும், வைல்ட் 2 என்ற வால்வெள்ளியையும் ஆராய்ந்து அவற்றிலிருந்து மாதிரிகளைச் சேகரித்து பூமிக்கு அனுப்புத் திட்டத்துடன் அனுப்பப்பட்டது. இதன் முதன்மைத் திட்டத்தை 2006 ஆம் ஆண்டு சனவரி 15 ஆம் நாள் நிறைவு செய்து, அது சேகரித்த மாதிரிகளைக் கொண்ட விண்கூடு பூமிக்குத் திரும்பியது.  ஆக பறப்பில் உள்ள ஸ்டார்டஸ்ட் விண்கலம் டெம்பெல் 1 சிறுகோளை ஆராய்வதற்காக அதன் திட்டம் விரிவாக்கப்பட்டது. இதனை அடுத்து, அது 2011, பெப்ரவரி 11 ஆம் நாள் டெம்பெல் 1 ஐ அண்மித்தது.

## மேற்கோள்கள்

## வெளி இணைப்புகள்

* Stardust Project web page
* NASA Stardust mission page
* Stardust Mission Profile  by NASA's Solar System Exploration
* Stardust@Home project - Volunteers needed 
* Catalogue of raw images taken by Stardust 

பகுப்பு:அமெரிக்க விண்வெளித் திட்டங்கள்
சோதனை (நிகழ்தகவு)

நிகழ்தகவுக் கோட்பாட்டில், வரையறுக்கப்பட்ட முடிவுகளைக் கொண்ட செயல் **சோதனை** எனப்படுகிறது. ஒரு செயலைச் செய்யும்போது நிகழக்கூடிய விளைவுகள் ஒன்று அல்லது ஒன்றுக்கு மேற்பட்டதாக இருக்கலாம்.

ஒரேயொரு முடிவுமட்டும் கொண்ட சோதனை தீர்மானிக்கப்பட்ட சோதனையாகும். (Deterministic experiment)

ஒன்றுக்கு மேற்பட்ட முடிவுகளைக் கொண்ட ஒரு சோதனையில், சோதனை நடப்பதற்கு முன்பாகவே எந்த முடிவு நிகழுமென முன்கூட்டியேத் தீர்மானிக்க முடியாதென்றால் அச்சோதனை குறிப்பில்வழிச் சோதனையாகும். (Random experiment)

## எடுத்துக்காட்டு

### தீர்மானிக்கப்பட்ட சோதனை

அறிவியல் மற்றும் அதுபோன்ற பிறதுறைகளில் உள்ள விதிகளை நிறுவ நடத்தப்படும் எல்லா சோதனைகளும் தீர்மானிக்கப்பட்ட *சோதனை*களாகும்.

*நியூட்டனின் இயக்க விதிகளைச் சரிபார்க்க செய்யப்படும் சோதனை, தீர்மானிக்கப்பட்ட சோதனை.
*பொருளியியலில் தேவையின் விதியினைச் சரிபார்ப்பதற்குச் செய்யப்படும் சோதனை, தீர்மானிக்கப்பட்ட சோதனை.

### சமவாய்ப்புச் சோதனை

ஒரு நாணயத்தைச் சுண்டுதலும், ஒருபகடையை வீசுதலும் சமவாய்ப்புச் சோதனைகள்.

ஒரு நாணயத்தைச் சுண்டினால் கிடைக்கக் கூடிய முடிவுகள் தலை அல்லது பூ என்று தெரிந்திருந்தாலும், ஒரு குறிப்பிட்ட முயற்சியின்போது இரண்டில் எது கிடைக்கும் என்று உறுதியாகச் சொல்லமுடியாது.

அதேபோல் ஒரு பகடையை வீசும்போது விழக்கூடிய சாத்தியமான எண்கள் 1,2,3,4,5,6 என்று தெரிந்திருந்தாலும் குறிப்பிட்ட ஒரு முயற்சியில் நிச்சயமாக இந்த எண் தான் விழும் என்று உறுதியாகச் சொல்ல முடியாது.

பகுப்பு:நிகழ்தகவு
பலபடி

ஒரே மாதிரியான கட்டமைப்பு அலகுகள், சங்கிலி போன்ற அமைப்பில், மீண்டும் மீண்டும் ஒழுங்கமைக்கப்படுவதால் உருவாகும் வேதிப்பொருட்கள் **பலபடி** அல்லது **பல்பகுதியம்** (*Polymer*) எனப்படும்.

பலபடிகளின் தனிச்சிறப்பான இயல்புகள் காரணமாக, அவை நாளாந்த வாழ்க்கையில் இன்றியமையாத முக்கியத்துவம் கொண்டவையாகக் காணப்படுகின்றன.  இம்முக்கியத்துவம் நன்கு அறியப்பட்ட தொகுப்பு நெகிழி பயன்பாட்டிலிருந்து வாழ்வுக்குத் தேவையான இயற்கை உயிரிப் பலபடியாகிய கருவமிலம் (கருவியக்காடி) மற்றும் புரதம் வரை பரந்தது.

பலபடிகளின் கட்டமைப்பு அலகுகளாக ஒருபகுதிய மூலக்கூறுகள் காணப்படுகின்றன. பல ஒற்றைப்படி மூலக்கூறுகள் மீண்டும் மீண்டும் இணைக்கப்படுவதால் பலபடிகள் தோன்றுகின்றன. இவை பகிர்பிணைப்பு (கோவேலன்ட் பிணைப்பு - Covalent bond) மூலம் இணைக்கப்பட்டுள்ளன.

## பெயர் வழி
கிரேக்கச் சொல்லான *πολύ- poly*- **பல**- என்ற பொருளுடையது. *μέρος - meros* என்பது **உறுப்புகள்** அல்லது **அலகுகள்** என்ற பொருள் கொண்டது. இதிலிருந்து Polymer-**பலபடி** என்ற சொல்லை 1833 இல் யோன்சு யாக்கோபு பெர்சீலியசு (Jöns Jacob Berzelius), உருவாக்கினார். இது "பாலிமெரிக்" (Polymeric) என்பதிலிருந்து கட்டியெழுப்பப்பட்ட கருத்தாகும்.

## வரலாறு
பலபடி தொகுக்கப்படும் வரலாறு 1811 இல் தொடங்கியது. அதாவது கென்றி பிறகொனட் (Henri Braconnot) தொகுப்பு செலுலோசை உருவாக்கியதையே இதன் தொடக்கம் எனலாம். 19ஆம் நூற்றாண்டில் இயற்கை நெகிழியின் பயன்பாட்டுக் காலத்தை அதிகரிப்பதற்காக வல்க்கனைசுப்படுத்தல் (vulcanized) மேற்கொள்ளப்பட்டது. இது அரைத் தொகுப்புப் பல்பகுதியத்தின் முக்கியமானதொரு அடைவாகும்.1907 இல் லியோ பைக்கலான்ட் முதலாவது முழுமையான தொகுப்பு பலபடியான பக்கலைட்டை கண்டறிந்தார். இது பீனோலை போமல்டிகைட்டுடன் கட்டுப்படுத்தப்பட்ட வெப்பநிலை மற்றும் அமுக்கத்தில் தாக்கமுற வைத்து உருவாக்கினார். பக்கலைட்டு 1909ஆம் வருடம் மக்களுக்கு அறிமுகப்படுத்தப்பட்டது.

## பலபடித் தொகுப்பு

பலபடி செயற்பாடு என்பது ஓருறுப்பு மூலக்கூறுகள் சகப்பிணைப்பு (கோவேலண்ட்) மூலம் தொடர்ந்து இணைவதால் உண்டாகும் ஒரு சங்கிலிக் கட்டமைப்பகும். இத்தகைய பலபடி செயற்பாட்டின் போது  ஓருறுப்பிலுள்ள சில வேதியக்கூட்டங்கள் இழக்கப்படும், எடுத்துக்காட்டாக பொலியெசுட்டர் (பொலி எத்திலீன் டெராப்பதலீன்)தொகுப்பை நோக்கினால்: இதன் ஓருறுப்பு டெரெப்தாலிக் காடி (terephthalic acid)  **(HOOC-C<sub>6</sub>H<sub>4</sub>-COOH)** மற்றும் எத்திலீன் கிளைக்கால் **(HO-CH<sub>2</sub>-CH<sub>2</sub>-OH)** ஆனால் மீண்டும் மீண்டும் வரும் அலகு  **-OC-C<sub>6</sub>H<sub>4</sub>-COO-CH<sub>2</sub>-CH<sub>2</sub>-O-**, இங்கு இரண்டு ஓருறுப்புகளும் இணையும் போது இரண்டு நீர் மூலக்கூறுகள் இழக்கப்படுகின்றன.

### ஆய்வுகூடத் தொகுப்புகள்
ஆய்வுகூடத் தொகுப்பு முறைகள் இரு வகைப்படும். அவை படி வளர்ச்சி பல்லுறுப்பாக்கம், சங்கிலி வளர்ச்சி பல்லுறுப்பாக்கம் என்பனவாகும். சங்கிலி வளர்ச்சி பல்லுறுப்பாக்கத்தில் ஓருறுப்புக்கள் சங்கிலியை ஆக்கும் போது ஒரு தடவையில் ஒரு சங்கிலி மட்டும் இணையும் ஆனால் படி வளர்ச்சி பல்லுறுப்பாக்கத்தில் பல ஓருறுப்பு சங்கிலிகள் ஒன்றுடன் ஒன்று நேரடியாக இணையும். இருப்பினும்,பாய்ம பலபடி முதலான புதிய முறைகள் இவ்விரு வகைகளோடும் பொருந்தாது.

### உயிரியல் தொகுப்புகள்

மூன்று வகையான உயிரிப் பலபடிகள் காணப்படுகின்றன. அவை: பல்சக்கரைட்டுக்கள், பல்பெப்டைட்டுக்கள், பல்நியுக்கிளியோடைட்டுக்கள் ஆகும்.

## ஆதாரங்கள்
தமிழக ராஜீவ் காங்கிரசு

**தமிழக ராஜீவ் காங்கிரசு** (*Tamizhaga Rajiv Congress*, **தமிழக ராஜீவ் காங்கிரஸ்**) இக்கட்சி 1998-2001 காலகட்டத்தில் தமிழ்நாட்டில் செயல்பட்ட ஒரு அரசியல் கட்சியாகும். இக்கட்சியை அன்றைய தமிழக காங்கிரஸ் கட்சியின் முன்னணி மூத்த தலைவர்களில் ஒருவரான வாழப்பாடி ராமமூர்த்தியால் தொடங்கப்பட்டது.

* இதற்கு முன்பே வாழப்பாடி ராமமூர்த்தி அவர்கள் இந்திய தேசிய காங்கிரசில் அகில இந்திய மாநில தலைவராக ஆதிக்கம் செலுத்தி கொண்டிருந்த போது 1996 ஆம் ஆண்டு நடந்த நாடாளுமன்ற/சட்டமன்றத் தேர்தலில் தமிழகத்தில் அதிமுக–காங்கிரஸ் கூட்டணியை எதிர்த்து காங்கிரசிலிருந்து விலகி **திவாரி காங்கிரசில்** இணைந்தார். 
* பின்னர் 1998 நாடாளுமன்ற தேர்தலில் **திவாரி காங்கிரஸ்** மீண்டும் காங்கிரஸ் கட்சியில் இணைந்ததால் அதிலிருந்து விலகினார்.
* பின்பு 1998 நாடாளுமன்றத் தேர்தலில் “தமிழக ராஜீவ் காங்கிரஸ்” என்ற பெயரில் தனிக்கட்சி தொடங்கினார். இத்தேர்தலில் அதிமுக-பாஜக-மதிமுக-பாமக கூட்டணியில் இணைந்து இக்கட்சி போட்டியிட்டது. சேலம் மக்களவைத் தொகுதியில் ராமமூர்த்தி வெற்றி பெற்றார்.  
* பின்பு மத்தியில் வாஜ்பாய் ஆட்சிக்கு அளித்து வந்த ஆதரவை ஜெயலலிதா விலக்கி கொண்டதால்.
* 1999 நாடாளுமன்ற தேர்தலில் திமுக-பாஜக-மதிமுக-பாமக கூட்டணியின் அங்கமாக மீண்டும் இக்கட்சி போட்டியிட்டது. ஆனால் வெற்றி பெற இயலவில்லை. 
* 2001 தமிழக சட்டமன்றத் தேர்தலில் திமுக கூட்டணியில் ஏற்பட்ட தொகுதி உடன்பாடு பிரச்சனையால் தனித்துப் போட்டியிட்ட இக்கட்சி எந்த தொகுதியிலும் வெற்றி பெற இயலவில்லை. 
* இதனால் 2001 ஆம் ஆண்டு வாழப்பாடி ராமமூர்த்தி கட்சியைக் கலைத்து விட்டு தன் ஆதரவாளர்களுடன் தனது தாய் கட்சியான காங்கிரஸ் கட்சியில் மீண்டும் இணைந்து விட்டார்.

## மேற்கோள்கள்

பகுப்பு:தமிழ்நாட்டில் இல்லாதுபோன அரசியல் கட்சிகள்
ஐக்கிய இராச்சியத்தின் வரலாறு

**ஐக்கிய இராச்சியத்தின் வரலாறு** (*History of the United Kingdom*) என்பது ஐக்கிய இராச்சியம் என்ற அரசியல் அலகின் வரலாற்றைக் குறிக்கும். ஐக்கிய உடன்படிக்கை எனும் உடன்படிக்கை 1707, மே முதலாம் திகதி மேற்கொள்ளப்பட்ட ஒப்பந்தமாகும். இதன் மூலம் இங்கிலாந்து உடன் வேல்ஸ் மற்றும் ஸ்கொட்லாந்து ஆகிய நாடுகள் அரசியல் அடிப்பைடையில் இணைந்தன. இந்த உடன்படிக்கையின் படி பாரிய பிரித்தானியாவின் ஐக்கிய இராச்சியம் என அழைக்கப்பட்டது.

## மேற்கோள்கள்

## வெளியிணைப்புகள்
* Timelines: Sources from history - British Library interactive 
* Info Britain.co.uk 
* History of the United Kingdom: Primary Documents
* British History online
* Text of 1800 Act of Union 
* Act of Union virtual library 
* Vision of Britain

பகுப்பு:ஐக்கிய இராச்சியத்தின் வரலாறு
பகுப்பு:உலக நாடுகளின் வரலாறு
தொப்புள் கொடி இரத்தம்

குழந்தை பிறந்ததும் அதன் வயிற்றில் தொங்கும் சிறு தொப்புள் கொடியில்  இருக்கும் சுமார் 80 மி.லி இரத்தம் **தொப்புள் கொடி இரத்தம்** (*Umblical cord blood*) எனப்படுகின்றது. இந்த இரத்தத்தில் அதிக அளவு ஆதார செல்கள் (ஸ்டெம் செல்கள்) உள்ளன. இந்த ஆதார செல்களிலிருந்து உடலின் உறுப்புக்களை உருவாக்கலாம். இந்த இரத்த ஆதார செல்களை குழந்தை பிறக்கும் போது தொப்புள் கொடியிலிருந்து பிரித்தெடுத்து சேமித்து வைத்தால் இரத்த சம்பந்தமாக ஏற்படும் 80 க்கும் மேற்பட்ட நோய்களை இந்த சேமித்த ஆதார செல்களை பயன்படுத்தி அந்த குழந்தையையோ அல்லது இது பொருந்தக்கூடிய மற்ற குழந்தையையோ குணமாக்கலாம். தொப்புள் கொடி இரத்தத்தை சேமிக்க பல தொப்புள் கொடி இரத்த வங்கிகள் இருக்கின்றன.
## இரத்தம் சேமிக்கும் முறை
குழந்தை பிறந்ததும் தொப்புள் கொடியிலிருந்து பாதுகாப்பான முறையில் சராசரியாக 80 மி.லி. இரத்தம் இரத்தப்பைகளில் சேகரிக்கப்பட்டு உடனடியாக சேமிப்பு நிலையாங்களுகில் கொண்டு செல்லப்பட்டு திரவ நைட்ரசனைப் பயன்படுத்தி -196 டிகிரியில் பாதுகாக்கப்படுகின்றன. சராசரியாக 21 ஆண்டுகள் பாதுகாக்கப்படுகின்றன. இந்த காலங்களில் இரத்தம் பெறப்பட்ட குழந்தைகளுக்கு இரத்த சம்பந்தமான நோய்கள் கண்டறியப்பட்டால் அந்த குழந்தையின் உடலில் இந்த ஆதார செல்கள் செலுத்தப்பட்டு அவை உடனடியாக அந்த குறைபாடுள்ள செல்களை உற்பத்தி செய்து நோயை குணமாக்கும்.

## இரத்தம் பாதுகாத்தல்
வளர்ந்த நாடுகள் பலவற்றில் அரசாங்கமே பிறக்கும் ஒவ்வொரு குழந்தையின் தொப்புள் கொடி இரத்தத்தையும் சேமித்து வைக்கின்றன. இந்தியாவில் தனியார் நிறுவனங்களே தற்போது சேமித்து வருகின்றன. இதற்காக வருடத்திற்கு 2000 முதல் 3000 வரை வசூலிக்கின்றனர். குழந்தை பிறப்பதற்கு முன்பே இவர்களிடம் தெரிவித்தால் பிரசவம் பார்க்கும் மருத்துவர்கள் வழியாக அவர்கள் தொப்புள் கொடி இரத்தத்தை எடுத்து சென்று பாதுகாப்பார்கள். இந்தியாவிலும் குறிப்பிட்ட அரசு மருத்துவமனைகளில் தற்போது இரத்த வங்கிகளை தொடங்கி வருகின்றன.

பகுப்பு:கருவுறுதல்
பகுப்பு:மருத்துவம்
பகுப்பு:பயன்பாட்டு அறிவியல்
கெல்ட்டியர்

**கெல்ட்டியர்** (*Kelts*) அல்லது **செல்ட்டியர்** (*Celts*) எனப்படுவோர் ஐரோப்பாவில் இரும்புக் காலத்திலும், நடுக்காலத்திலும் வாழ்ந்த பழங்குடிச் சமுதாயங்களை உள்ளடக்கிய ஒரு இன-மொழிக் குழுவினர். இவர்கள் செல்ட்டிய மொழிகளைப் பேசியதுடன் ஒரே வகையான பண்பாடுகளையும் கொண்டிருந்தனர்.. இவர்கள் இன்றைய அயர்லாந்து, ஸ்காட்லாந்து, வேல்சு, கலீசியா, கார்ண்வால், பிரட்னி (Breton), மன் தீவு போன்ற இடங்களில் பெருமான்மையாக வாழ்கின்றனர். ஐக்கிய அமெரிக்கா, ஆஸ்திரேலியா, கனடா ஆகிய நாடுகளில் வாழ்வோரின் மூதாதையர் பலரும் கெல்ட்டிய மக்கள் ஆவர். 

கிபி ஐந்தாம் நூற்றாண்டுக்கு முன்னர் பிரித்தானியாவின் பெரும்பகுதியில் வாழ்ந்த மக்கள், ஆங்கிலோ-சாக்சன்களின் ஆக்கிரமிப்பால் வடக்கும் மேற்குமான பகுதிகளுக்கு நகர்ந்தார்கள். இவர்களின் மொழிகள் இன்று ஆங்கிலம், பிரெஞ்சு, ஜேர்மன் போன்று இன்று சிறப்பாக இல்லை. ஆனால் இவர்கள் இசையும் பண்பாடும் இன்னும் சிறப்பாக விளங்குகிறது.

ஐரோப்பா எங்கும் வாழ்ந்த பூர்வக்குடி மக்களை அல்லது இனக்குழுமங்களை எல்லாம் "கெல்டிக்" என்றே உரோமானியர்கள் அழைத்தனர். ("கெல்டிக்" எனும் சொல்லின் பன்மைப் பயன்பாடே "கெல்டிக்ஸ்" ஆகும்.)  இந்த கெல்டிக் எனும் சொல் பொதுவான ஒரு சொல்லாக இருந்தாலும், ஒவ்வொரு இனக்குழுமங்களையும் வெவ்வேறு முன்னொட்டுப் பெயரும் "கெல்டிக்" எனும் சொல்லையும் இணைத்து பயன்படுத்தினர். எடுத்துக்காட்டாக, பிரிட்டனில் வசித்த இனக்குழுமத்தினரை "பிரிட்டன் கெல்டிக்" என்று அழைத்தனர்.

முதனிலைச் செல்டியப் பண்பாடு எனக் கருதக்கூடிய மிகப் பழைய தொல்லியல் பண்பாடு கிமு இரண்டாவது ஆயிரவாண்டின் இறுதிக் கால் பகுதியைச் சேர்ந்ததும் மைய ஐரோப்பாவில் கண்டுபிடிக்கப்பட்டதுமான பிந்திய வெண்கலக் காலத்துத் தாழிக்களப் பண்பாடு ஆகும். இரும்புக்காலத்து மைய ஐரோப்பாவின் ஆல்ஸ்ட்டாட் பண்பாட்டு (Hallstatt culture) மக்கள் இவர்களின் வழிவந்த முழுமையான செல்ட்டியர். ஆசுத்திரியாவின் ஆல்ஸ்ட்டாட்டில் கண்டுபிடிக்கப்பட்ட அக்காலத்தைச் சேர்ந்த இடுகாட்டுத் தொல்லியல் களத்தை ஒட்டி இவர்களுக்கு அப்பெயர் வழங்குகிறது. 

## சொல்விளக்கம்
"கெல்டிக்" எனும் சொல் ஒரு கிரேக்க மொழிச் சொல்லாகும். அதே சொல்லையே உரோமானியர்களும் பயன்படுத்தினர். ஐரோப்பியாவின் பலப்பாகங்களும் உரோமானியரின் ஆதிக்கத்தின் கீழ் இருந்தக் காலகட்டத்தில், ஐரோப்பியப் பகுதிகளில் வளர்ச்சி குன்றிய இனக்குழுமங்களை இப்பெயர் கொண்டு அழைத்தனர். "கெல்டிக்" எனும் சொல்லின் ஆங்கில விளக்கம் "பாபேரியன்" எனப்படுகிறது. "பாபேரியன்" என்றால் தமிழில் "காட்டுமிராண்டி" என்பதாகும். 

அதனடிப்படையில் ஐரோப்பியப் பகுதிகளில் வசித்து வந்த பூர்வக்குடிகளை அல்லது இனக்குழுமங்களை "கெல்டிக்" என்றும் அவர்கள் பேசிய மொழியை ஒரு பண்படாத மொழியாக "கெல்டிக் மொழி" என்றுமே உரோமானியர்கள் அழைத்தனர்.

பகுப்பு:ஐரோப்பிய வரலாறு
பகுப்பு:ஐரோப்பிய இனக்குழுக்கள்
யாக்கூப் அசன் சேத்

மெளலானா **யாக்கூப் அசன் சேத்** (*Yakub Hasan Sait* - பிறப்பு 1875 – 1940) ஒரு தமிழக தொழிலதிபர், அரசியல்வாதி மற்றும் விடுதலைப் போராட்ட வீரர். இவர் 1937 முதல் 1939 வரை சென்னை மாகாணத்தின் பொதுப்பணித்துறை அமைச்சராகப் பணியாற்றியவர்.

## பிறப்பும் கல்வியும்
1875ல் நாக்பூரில் பிறந்த யாக்கூப் அசன் சேத், தொடக்க கல்வியை நாக்பூரிலும், பின்னர் அலிகார் பல்கலைக்கழகத்திலும் கல்வி கற்றார். குரான் மற்றும் பிற இஸ்லாமிய நூல்கள் பற்றிய அவரது அபார அறிவின் காரணமாக, சேத் பெரும்பாலும் "மௌலானா" என்றும் அழைக்கப்பட்டார்.

## வியாபாரம்
1893ல் பெங்களூரில் வர்த்தகராகத் தன் தொழில் வாழ்க்கையைத் தொடங்கியவர், நவாப் சி. அப்துல் ஹக்கீமின் கீழ் சர்வதேச வணிக முகவராக பணியாற்றினார். பின்னர் 1901-ம் ஆண்டு சென்னையில் குடியேறினார்.

## அரசியல் மற்றும் சிறை வாழ்க்கை
1916ம் ஆண்டு சென்னை மாகாண சட்டமன்றத்துக்கு தென்னிந்திய வர்த்தக சபையின் பிரதிநிதியாகத் தேர்ந்தெடுக்கப்பட்டார். சென்னை நகர் மன்ற உறுப்பினராகவும் பணியாற்றினார். அகில இந்திய முஸ்லிம் லீக்கினை உருவாக்கியவர்களுள் சேத்தும் ஒருவர்.

1916 டிசம்பரில் லக்னோவில் நடைபெற்ற இந்திய தேசிய காங்கிரஸ் மற்றும் முஸ்லீம் லீக் ஆகிய இரு கட்சிகளின் கூட்டு அமர்வின் வரைவில் உருவாக்கப்பட்ட *லக்னோ ஒப்பந்தத்தின்* அமர்வில் பங்கேற்ற சென்னை மாகாணத்தின் ஒரே முஸ்லிம் அரசியல்வாதியும் இவர்தான்.

கிலாபத் இயக்கத்தில் பங்கேற்றமைக்காக‌ 1919 இல் ஆறு மாதங்கள் சிறையில் அடைக்கப்பட்டார். ஒத்துழையாமை இயக்கத்தில் பங்கேற்றதற்காக 1921ல் மீண்டும் கைது செய்யப்பட்டு சிறையில் அடைக்கப்பட்டார். ஆனால் சட்டமறுப்பு இயக்கத்தில் பங்கேற்கவில்லை. 1923 இல் சிறையிலிருந்து திரும்பிய அவர் காங்கிரஸில் இருந்து ராஜினாமா செய்து சென்னை மாகாண முஸ்லிம் லீக்கை நிறுவியதில் பங்காற்றினார்.

சேட் 1927 தேர்தலில் நின்று மாகாண சட்டசபைக்கு தேர்ந்தெடுக்கப்பட்டார். என்.ஜி. ரங்காவின் ஐக்கிய தேசியக் கட்சியுடன் கூட்டணி வைத்தார்.

1937 தேர்தலுக்கு சிறிது காலம் முன்னர் முசுலிம் லீகை விட்டு வெளியேறி இந்திய தேசிய காங்கிரசில் இணைந்தார். முசுலிம் லீகின் இரு-தேசக் கொள்கையை ஏற்றுக் கொள்ளாததே இதற்குக் காரணம், மற்ற விசயங்களில் முஸ்லீம் லீக்கினை ஆதரித்தார். 

1937-39 காலகட்டத்தில் சி. ராஜகோபாலாச்சாரியின் அமைச்சரவையில் பொதுப்பணித்துறை அமைச்சராகப் பணியாற்றினார். பிரிட்டன் ஜெர்மனி மீது போரை அறிவித்தபோது எதிர்ப்பு தெரிவித்து மற்ற அமைச்சர்களுடன் சேட்டும் ராஜினாமா செய்தார்.

## இறப்பு
அமைச்சர் பதவியை விட்டு விலகிய சில மாதங்களுக்குப் பிறகு, சேத்துக்கு நெஞ்சுவலி ஏற்பட்டு மருத்துவமனையில் அனுமதிக்கப்பட்ட  சேத் 23 மார்ச் 1940 இல் இறந்தார்.

## மேற்கோள்கள்

* 

பகுப்பு:1875 பிறப்புகள்
பகுப்பு:1940 இறப்புகள்
பகுப்பு:இந்திய முஸ்லிம்கள்
பகுப்பு:இந்திய விடுதலைப் போராட்ட வீரர்கள்
பகுப்பு:தமிழக முன்னாள் அமைச்சர்கள்
பகுப்பு:தமிழ்நாட்டைச் சேர்ந்த இந்திய ஒன்றிய முசுலிம் லீக் அரசியல்வாதிகள்
கடலூர் சண்டை (1783)

**கடலூர் சண்டை** (*Battle of Cuddalore*) என்பது பிரித்தானிய கப்பற்படைக்கும் அதைவிட சற்றே சிறிய பிரெஞ்சு கப்பற்படைக்கும் இடையிலான கடற் சண்டையாகும். 20 ஜூன் 1783 அன்று இந்த மோதல் நடைபெற்றது. இது கடலூர் முற்றுகையின் ஒரு பகுதியாகும்.

## மேற்கோள்கள்

## குறிப்புதவிகள்

*
*Wilks, Mark. History of Mysore, Volume 2
*Wilson, W. J. History of the Madras Army, Volume 2
*

பகுப்பு:1783 நிகழ்வுகள்
பகுப்பு:தமிழகப் போர்கள்
எம். ஆர். சேதுரத்தினம்

**எம். ஆர். சேதுரத்தினம் ஐயர்** என்றறியப்படும் **மனத்தட்டை ராமகிருஷ்ண சேதுரத்தினம் ஐயர்** (ஜனவரி 2 1888 - ?) ஒரு தமிழக அரசியல்வாதி. சென்னை மாகாணத்தின் வளர்ச்சித்துறை அமைச்சராக மார்ச் 16, 1928 முதல் அக்டோபர் 27, 1930 வரை பணியாற்றியவர்.

## வாழ்க்கைக் குறிப்பு
திருச்சியில் பிறந்த சேதுரத்தினம் ஐயர், குளித்தலைப் பள்ளி,  தேசிய உயர்நிலைப்பள்ளி திருச்சி, புனித வளனார் பள்ளி திருச்சி ஆகியவற்றில் கல்வி கற்றார்.

## அரசியல் வாழ்வு
இந்திய தேசிய காங்கிரசு கட்சியிலிருந்து பிரிந்து போன சுவராஜ் கட்சியில் இணைந்து தன் அரசியல் வாழ்வைத் துவக்கினார். திருச்சி மாவட்டக் குழுவிற்கு (ஜில்லா போர்டு) தேர்ந்தெடுக்கப்பட்டார். 1920, 1923 மற்றும் 1926 தேர்தல்களில் திருச்சி பொதுத் தொகுதியிலிருந்து வெற்றி பெற்று சென்னை மாகாண சட்டமன்றத்துக்கு மூன்று முறை தேர்ந்தெடுக்கப்பட்டார்.

## அமைச்சரவையில் இடம்
1928ல் ப. சுப்பராயன் அரசுக்கு நெருக்கடி ஏற்பட்ட போது அதற்கு உதவினார். சைமன் கமிஷன் சென்னை வந்த போது அரசு அதற்கு வரவேற்பளித்தது. அதனை சுவராஜ் கட்சியினர் எதிர்த்தனர். அரசின் முடிவை எதிர்த்து, சுப்பராயனின் அமைச்சர்கள் ஆற்காடு ரங்கநாத முதலியாரும் ஆரோக்கியசாமி முதலியாரும் பதவி விலகினர். அரசு கவிழாமல் தப்பிக்க சுப்பராயன் நீதிக்கட்சியின் ஆதரவையும் சில் சுவராஜ் கட்சி உறுப்பினர்களின் ஆதரவையும் நாடினார். சேதுரத்தினம் ஐயர் சுப்பராயனுக்கு ஆதரவளித்து அவரது அமைச்சரவையில் இடம் பெற்றார். இதனால் சுவராஜ் கட்சியினர் அவரைத் துரோகி என்று பழித்தனர். ஐயர் சென்னை மாகாணத்தின் வளர்ச்சித்துறை அமைச்சராகப் பணியாற்றினார்.

## மேற்கோள்கள்

பகுப்பு:1888 பிறப்புகள்
பகுப்பு:தமிழக முன்னாள் அமைச்சர்கள்
பகுப்பு:திருச்சி மாவட்ட மக்கள்
பகுப்பு:திருச்சிராப்பள்ளி அரசியல்வாதிகள்
கடலூர் சண்டை

**கடலூர் சண்டை** என்பது தென்னிந்திய நகரமான கடலூர் அருகே நடந்த பல மோதல்களைக் குறிக்கிறது:

* கடலூர் முற்றுகை (1746), முதலாம் கர்நாடகப் போரின் போது ஒரு நடவடிக்கை (ஆசுத்திரிய வாரிசுரிமைப் போரின் ஒரு பகுதி) 
* கடலூர் சண்டை (1758), மூன்றாம் கர்நாடகப் போரின் போது ஒரு முடிவற்ற கடற்படைப் போர் (ஏழாண்டுப் போரின் ஒரு பகுதி)
* கடலூர் முற்றுகை, இரண்டாவது ஆங்கிலேய-மைசூர் போரின் போது 1783 முற்றுகை (1778-1783 ஆங்கிலேய-பிரெஞ்சு போரின் ஒரு பகுதி) 
* கடலூர் சண்டை (1783), முற்றுகையின் போது நிகழ்ந்த ஒரு கடற்படை சண்டை
கடலூர் முற்றுகை

**கடலூர் முற்றுகை** (**Siege of Cuddalore**) என்பது அமெரிக்க விடுதலைப் போரின் போது கடலூர்க் கோட்டையை பிரித்தானிய படைகள் முற்றுகையிட்டதைக் குறிக்கிறது. கடலூர்க் கோட்டையை பிரெஞ்சு மற்றும் மைசூர் அரசின் பாதுகாவல் படைகளிடமிருந்து கைப்பற்ற பிரித்தானிய படைகள் முயன்றன. இது இரண்டாம் ஆங்கில-மைசூர் போரின் பகுதியாகவும் கருதப்படுகிறது. ஜூன் 7–ஜூலை 25, 1783ல் நடைபெற்ற இந்த முற்றுகை பிரிட்டன் - பிரான்சிடையே இடைக்கால போர்நிறுத்தம் ஏற்பட்டதால் முடிவுக்கு வந்தது.

## முற்றுகை போர்
thumb|230px|right|கடலூர் போர்க்களம்- வரைபடம் (பிரஞ்சு),ஜூன்  13, 1783.

## மேலும் காண்க
*கடலூர் சண்டை (1783)

## மேற்கோள்கள்

## குறிப்புதவிகள்
* Fortescue, John. ''A history of the British army'', Volume 3 (pp.&nbsp;483–489)
* Wilks, Mark. History of Mysore, Volume 2
* Wilson, W. J. History of the Madras Army, Volume 2
* ''History of Hanoverian Troops in Gibraltar: Minorca and East Indies'' (contains a German account of the siege)

பகுப்பு:தமிழகப் போர்கள்
சி. உதயகுமார்

**சின்னராசா உதயகுமார்** ஈழத்து இளம் படைப்பாளிகளில் ஒருவர். கவிதை புனைகதை ஆகியவற்றில் மிகுந்த ஈடுபாடுள்ளவர்.

## வாழ்க்கைக்குறிப்பு
இவர் கூனந்தோட்டம், சமரபாகுவைச் சேர்ந்தவர். தனது ஆரம்பக் கல்வியை யா/கொற்றாவத்தை அ.மி.த.க பாடசாலையிலும் இடைநிலைக்கல்வியை யா/விக்னேஸ்வரா கல்லூரி உடுப்பிட்டி அமெரிக்கன் மிஷன் கல்லூரிகளிலும் உயர்தரத்தை யா/ சிதம்பராக் கல்லூரியிலும் பயின்றார்.
 
இவரது படைப்புக்கள் இதயஒலி(கையெழுத்துச் சஞ்சிகை),ஞானம், மல்லிகை,படிகள்,ஜீவநதி,இருக்கிறம்,செங்கதிர்,தினக்குரல் ,வீரகேசரி,உதயன்- சஞ்சீவி,வலம்புரி ஆகிய இதழ்களிலும் பத்திரிகைகளிலும் வெளிவந்துள்ளன.

தற்போது பருத்தித்துறை பிரதேச செயலகத்தில் பணிபுரிகின்றார்.

## வெளிவந்த நூல்கள்
* **புள்ளிவிபரவியல்** (1999)
* **வெற்றியுடன்** - கவிதைத் தொகுப்பு (2009)
* **உடைந்த நினைவுகள்** - கவிதைத் தொகுப்பு (2009)
* **செந்நீரும் கண்ணீரும்** - சிறுகதைத் தொகுப்பு (2010)

பகுப்பு:ஈழத்து எழுத்தாளர்கள்
இராஜேஸ்கண்ணன்

**இராஜேஸ்கண்ணன்** ஈழத்து எழுத்தாளர் மற்றும் கவிஞர்.

## வாழ்க்கை வரலாறு
இராஜேஸ்கண்ணன் வதிரியைப் பிறப்பிடமாகக் கொண்டவர். 'சாத்வீக பிரஸ்தம்' இமையாணன் கிழக்கு உடுப்பிட்டியை தற்போதைய முகவரியாகக் கொண்டவர். கவிதை, சிறுகதை, விமர்சனம், சமூகவியல், ஆகியவற்றில் ஈடுபாடு கொண்டவர்.

ஈழத்தில் வெளிவரும் மல்லிகை, ஞானம், ஜீவநதி, தினக்குரல், சுடர் ஒளி, இடி மற்றும் தமிழகச் சஞ்சிகையான தாமரை ஆகியவற்றில் இவரது படைப்புக்கள் வெளியாகியுள்ளன.

தற்போது யாழ்ப்பாணப் பல்கலைக்கழகத்தில் சமூகவியற்றுறை விரிவுரையாளராக உள்ளார்

## கல்வி
பாடசாலைக் கல்வியை யா/கரவெட்டி தேவரையாளி இந்துக் கல்லூரியில் பெற்றுக் கொண்டார். யாழ்ப்பாணப் பல்கலைக்கழகத்தில் சமூகவியற்றுறையில் சிறப்புக் கலைமாணிப் பட்டத்தையும் கல்வியில் டிப்ளோமாவையும் பெற்றுக் கொண்டார்.

## வெளிவந்த நூல்கள்
***முதுசொமாக** - சிறுகதைத் தொகுதி 2002
***போர்வைக்குள் வாழ்வு** - கவிதைத் தொகுதி 2008
***தொலையும் பொக்கிஷங்கள்** - சிறுகதைத் தொகுதி 2009 வெளியீடு மீரா பதிப்பகம்

## இலக்கியத்துறையில் பெற்ற பரிசுகள்
*அல்வையூர் கவிஞர் மு. செல்லையா ஞாபகார்த்த பரிசு-2008 சங்காரதரிசனம் சிறுகதைக்காக
*செம்பியன் செல்வன் ஞாபகார்த்த பரிசு 2007 குதறப்படும் இரவுகள் சிறுகதைக்காக
*அமரர் கலாபூஷணம் புலோலியூர் க.சதாசிவம் ஞாபகார்த்த பரிசு-2008 துகிலுரிப்பு சிறுகதைக்காக

## வெளி இணைப்புகள்
* சங்கடப்படலை -இராஜேஸ்கண்ணனின் வலைப்பதிவு

பகுப்பு:ஈழத்து எழுத்தாளர்கள்
பேட்டில்ஆக்சு நடவடிக்கை

**பேட்டில்ஆக்சு நடவடிக்கை** (பேட்டிலாக்ஸ் நடவடிக்கை, *Operation Battleaxe*) இரண்டாம் உலகப் போரின் வடக்கு ஆப்பிரிக்கப் போர் முனையில் நிகழ்ந்த ஒரு நடவடிக்கை. இது மேற்குப் பாலைவனப் போர்த்தொடரின் ஒரு பகுதியாகும். இதில் நேச நாட்டு படைகள் லிபியாவின் கிழக்குப் பகுதியிலிருந்த அச்சு நாட்டுப் படைகளை விரட்ட முயன்று தோற்றன.

வடக்கு ஆப்பிரிக்கப் போர்முனையில் 1941ல் தளபதி ரோம்மலின் தலைமையிலான அச்சு நாட்டுப்படைகளுக்கும் நேச நாட்டுப் படைகளுக்கும் இடையே தொடர்ந்து மோதல்கள் நிகழ்ந்து வந்தன. லிபிய, எகிப்து நாட்டுப் பகுதிகளில் இரு தரப்புப்படைகளும் மோதி வந்தன. ரோம்மலின் படைகள் டோப்ருக் கோட்டையை நீண்ட நாட்களாக முற்றுகையிட்டிருந்தன. இந்த முற்றுகையை முறியடிக்கவும், லிபியாவின் கிழக்குப் பகுதியான சிரனைக்காவிலிருந்து அச்சு நாட்டுப் படைகளை விரட்டவும் நேச நாட்டுப் படைகள் ஜூன் 15ம் தேதி பேட்டில்ஆக்சு நடவடிக்கையை மேற்கொண்டன. இம்மாதிரி ஒரு தாக்குதல் நிகழும் என்பதை எதிர்பார்த்த ரோம்மல் இதற்கு முன்னர் நடந்த பிரீவிட்டி நடவடிக்கையில் கிடைத்த படிப்பினைகளைக் கொண்டு தனது படைநிலைகளை பலப்படுத்தியிருந்தார்.

ஜூன் 15ம் தேதி வான்வழி குண்டுவீச்சுடன் இத்தாக்குதல் தொடங்கியது. மூன்று பிரிவுகளாக நேச நாட்டுப் படைகள் அச்சு நாட்டு படைநிலைகளைத் தாக்கின. கப்பூசோ கோட்டையை விரைவில் கைப்பற்றினாலும் முக்கியமான ஆலஃபாயா கணவாயை அவற்றால் கைப்பற்ற இயலவில்லை. அதே போல அஃபீத் முகட்டிலும் அவை முறியடிக்கப்பட்டுவிட்டன. முதல் நாள் சண்டையில் பிரிட்டானியப் படைபிரிவுகளின் பெரும்பாலான டாங்குகள் சேதமடைந்திருந்தன. ஜூன் 16ம் தேதி இரு தரப்பினரும் மீண்டும் பல இடங்களில் மோதிக் கொண்டனர். ஆனால் யாருக்கும் தெளிவான வெற்றி கிட்டவில்லை. ஆலஃபாயா கணவாய் ஜெர்மானியர் வசமும், கப்பூசோ கோட்டை பிரிட்டானியர் வசமும் இருந்தன. நேரடியாக மோதுவதால் பயனில்லை என்பதை உணர்ந்த ரோம்மல், மறுநாள் நேச நாட்டுப் படைகளைச் சுற்றி வளைத்து பக்கவாட்டிலிருந்தும் பின்புறமிருந்தும் தாக்க தன் படைப்பிரிவுகளுக்கு உத்தரவிட்டார். தங்களுக்கு நிகழவிருந்த அபாயத்தை உணர்ந்த பிரிட்டானியப் படைப்பிரிவுகள் ஜெர்மானியப் படைவளையம் இறுகும் முன்னர் பின்வாங்கி ரோம்மலின் பொறியிலிருந்து தப்பினர். மூன்று நாள் சண்டையில் அவை பெரும் சேதமடைந்திருந்தால், ரோம்மலின் அடுத்தகட்ட தாக்குதலைச் சமாளிக்க பலமில்லாது போயின. ஆயினும், ரோம்மலின் தளவாட மற்றும் எரிபொருள் போக்குவரத்து சிக்கல்களால் அவரால் பின்வாங்கும் பிரிட்டானியப் படைகளை விரட்டித் தாக்க முடியவில்லை.

பேட்டிலாக்சு நடவடிக்கை பிரிட்டானியப் படைகளுக்குப் பெரும் தோல்வியாக அமைந்தது. ரோம்மலின் படைகளை விரட்டக் கிளம்பிய அவை, மூன்று நாட்களுள் அவரது படைகளால் விரட்டப்படும் நிலையில் இருந்தன. இத்தோல்வியால் கோபமடைந்த ஐக்கிய இராச்சியப் பிரதமர் வின்ஸ்டன் சர்ச்சில் பிரிட்டானிய தளபதி வேவல் பிரபுவை தளபதி பதவியிலிருந்து நீக்கினார். அவருக்கு பதிலாக இந்தியாவிலிருந்த பிரிட்டானியப் படைகளின் தலைமைத் தளபதி ஜெனரல் ஆச்சின்லெக்கை வடக்கு ஆப்பிரிக்க பிரிட்டானியத் தளபதியாக நியமித்தார்.

## மேற்கோள்கள்

பகுப்பு:1941 நிகழ்வுகள்
பகுப்பு:வடக்கு ஆப்பிரிக்கப் போர்முனை (இரண்டாம் உலகப் போர்)
தாக்க காரணி

**தாக்க காரணி** (*Impact factor*) என்பது அறிவியல் மற்றும் சமூக அறிவியல் சார்ந்த ஆய்வுக் கட்டுரைகள் வெளியாகும் ஆய்விதழ்களில் பதிப்பு சார்ந்த மதிப்பீடாகும். இது பல்வேறு துறை சார்ந்த ஆய்விதழ்களின் முக்கியத்துவத்தை அறிந்துகொள்ளவும் அதை மதிப்பிடவும் பயன்படுகிறது. யூச்சீன் கார்ஃபீல்டூ (Eugene Garfield) என்பவர் இதை உருவாக்கினார். இவர் **[[அறிவியல் தகவல் நிறுவனம்]]** (Institute for Scientific information) என்ற  நிறுவனத்தை நிறுவியவர் ஆவார். இது இன்று, தாம்சன் ராய்ட்டர்சு (Thomson Reuters) என்னும் குழுமத்தின் பங்காக இருந்துவருகிறது. தாக்கக் காரணியை ஆண்டுதோறும் தாம்சன் ராய்ட்டர்சு ஆய்விதழ் மேற்கோள் அறிக்கையில் இணையும் ஆய்விதழ்களுக்குக்  கணக்கிடுகின்றனர்.

ஒரு குறிப்பிட்ட ஆண்டுக்கு முந்தைய இரு ஆண்டுகளில் ஒரு ஆய்விதழில் வெளியான ஆய்வுக் கட்டுரைகள் ஒவ்வொன்றும் சராசரியாக எவ்வளவு முறை (பிறஆய்வுக் கட்டுரைகளில்) மேற்கோள் காட்டப்பட்டுள்ளன என்பதே அந்த இதழின் அவ்வாண்டுக்கான தாக்க காரணியாகக் கொள்ளப்படும். 
எடுத்துக்காட்டாக, 
ஓர் அறிவியல் இதழில், 2020-ல் n1 கட்டுரைகளும், 2021-ல் n2  கட்டுரைகளும் வெளியாகியிருந்து, அந்த n1 கட்டுரைகளில் ஏதேனும் ஒருசிலவாவது k​​​1 தடவையும், n2 கட்டுரைகளில் ஏதேனும் ஒருசிலவாவது k2 தடவையும் மற்ற ஆய்வாளர்களால்   மேற்கோள்களாகக் காட்டப்பட்டுள்ளன என்று வைத்துக் கொண்டால், 

2022-இல், தாக்கக் காரணி = (k1 + k2)/(n1 + n2)

என்று கணிக்கப்படும்.

## மேற்கோள்கள்

* http://thomsonreuters.com/products_services/science/academic/impact_factor/
 

பகுப்பு:ஆய்விதழ்கள்
பிரித்தானிய கெல்ட்டியர்

**பிரித்தானிய கெல்ட்டியர்**(Celts in Britain) என்பவர் கி.மு 750 ஆண்டு முதல் கி.மு 12 ஆம் ஆண்டு வரை மத்திய மற்றும் வடக்கு ஐரோப்பியா முழுதும் மிகவும் பலமிக்க ஒரு மக்கள் குழுமங்களாக வாழ்ந்தவர்களாவர். இந்த கெல்ட்டியல் இனக்குழுமத்தினர் இடையே பல்வேறு இனப்பிரிவுகள் அல்லது இனக்குழுமங்கள் இருந்தன. இனக் குழுமங்களிடையே பேச்சு வழக்கு வேறுபட்டிருந்தாலும், கிட்டத்தட்ட ஒத்த பேச்சு வழக்கு காணப்பட்டன.

## சொல்விளக்கம்
"கெல்டிக்" எனும் சொல் வழக்கு கிரேக்கர்களிடம் இருந்து தோன்றிய ஒரு சொல்லாகும். "கெல்டிக்" என்றால் ஆங்கிலத்தில் இன்றையப் பொருள் "பாபேரியன்" என்பதாகும். தமிழில் "காட்டுமிராண்டி" எனப்படும்.  இந்த கெல்டிக் இனக் குழுமத்தினர் அக்காலப்பகுதியில் பண்படாத, வெட்டு குத்து என்று மிகவும் கொடூரமானவர்களாகவே இருந்துள்ளனர். அதனாலேயே அந்த இனக்குழுமங்களை எல்லாம் கிரேக்கர்கள் "கெல்டிக்" என்று அழைத்தனர். அதன் பின்னர் ஐரோப்பியாவின் பெரும் பகுதியை தமது கட்டுப்பாட்டுக்குள் கொண்டு வந்த உரோமர்களும் அதே சொல் கொண்டே இந்த இனக்குழுமங்களை அழைத்தனர்.

இந்த கெல்ட்டியர் இனக்குழுங்களில் பல்வேறு கெல்ட்டியர் பிரிவுகள் இருந்தன.

* கோல்ஸ் கெல்ட்டியர்
* கியேல்ஸ் கெல்ட்டியர்
* பிரிட்டன் கெல்ட்டியர் 

போன்றவை அவற்றின் முக்கிய சில பிரிவுகளாகும். இதில் பிரிட்டன் கெல்ட்டியர் என்போரே பிரித்தானியாவில் குடியேறி இருந்த கெல்ட்டியர் ஆவர்.

## உரோமர் படையெடுப்பு
கி.மு 55 யூலியஸ் சீசரின் தலைமையில் பிரித்தானியாவுக்கு ஒரு படையெடுப்பு நடவடிக்கை எடுக்கப்பட்டது. பிரித்தானியாவின் சில பகுதிகளை கைப்பற்றிய யூலியஸ் சீசர் பின்னர் அவற்றை விட்டுவிட்டு வெளியேறினார். 

பகுப்பு:இங்கிலாந்தின் வரலாறு
பிரிட்டனியர்

**பிரிட்டனியர்** (Britons) என்போர் பிரித்தானியாவில் குடியேறிய கெல்ட்டிய இனக் குழுமத்தினர் ஆவர். ஐரோப்பிய பகுதிகளில் வாழ்ந்த பல்வேறு இனக்குழுமங்களையும் கி.மு காலங்களில் கிரேக்கர் அழைத்த ஒரு பெயரே கெல்ட்டியர் என்பதாகும். அதே பெயர் உரோமர்களாலும் வழங்கப்பட்டது. இந்த கெல்ட்டிய இனக்குழுமத்தினரிடையே பல் வேறு பிரிவுகளும் இருந்தன. அதனடிப்படையில் பிரித்தானியாவில் குடியேறி இருந்த கெல்ட்டியரை உரோமர்கள் அழைத்தப் பெயரே "பிரிட்டன் கெல்டிக்" என்பதாகும். சுறுக்கமாக பிரிட்டனியர் என்றும் அழைக்கப்படுகின்றது.

இந்த பிரிட்டனியரின் வழித்தோன்றல்கள் தற்போது வேல்ஸ் மற்றும் ஸ்கொட்லாந்து பகுதிகளில் வசிக்கின்றனர் எனப்படுகின்றது.

பகுப்பு:இங்கிலாந்தின் வரலாறு
உள்ளுறை

தெரியாத பொருளைத் தெளிவாக்குவதற்கு உவமை கையாளப்படும். உவமை பல வகையில் அமையும். அவற்றுள் **உள்ளுறை** என்பது ஒருவகை.

உள்ளுறை என்பது அகத்திணைப் பாடல்களில் அமைந்திருக்கும்.
புறத்திணைப் பாடல்களில் அது அமையுமாயின் அதனைப் 'பிறிது மொழிதல் அணி' (=ஒட்டணி) என்பர்.

'கடல் ஓடா கால்வல் நெடுந்தேர் கடல் ஓடும் நாவாயும் ஓடா நிலத்து' என்னும் இடம் அறிதல் அதிகாரத்துத் திருக்குறளில் பிறிதுமொழிதல் அமைந்துள்ளது. ஒருவருடைய செல்வாக்கு எல்லா இடங்களிலும் செல்லுபடியாகாது என்னும் உண்மை 'தேர் கடலில் ஓடாது, கப்பல் தரையில் ஓடாது' என்னும் உவமைகளால் சொல்லாமல் சொல்லப்பட்டுள்ளது.

தொல்காப்பியர் உள்ளுறை உவமத்தை 
'உவமப் பொருளின் உற்றது உணரும் தெளிமருங்கு உளவே திறத்து இயலான' (தொல்காப்பியம் 1241) என்று குறிப்பிடுகிறார்.

சொல்லப்பட்ட உவமையைக் கொண்டு சிலவற்றை உய்த்துணர்ந்து கொள்ளவேண்டும் என்கிறார்.

ஓரம்போகியார் பாடிய ஐங்குறுநூறு மருதத்திணைப் புவிப்பத்து பாடல்களில் உள்ளுறை உவமைகளைக் காணலாம்.

**எடுத்துக்காட்டு:**

அம்பணத்து அன்ன யாமை ஏறிச்
செம்பின் அன்ன பார்ப்புப் பல துஞ்சும்
யாணர் ஊர! நின்னினும்
பாணன் பொய்யன் பல சூளினனே. 
::(ஐங்குறுநூறு 43) - இது பாடல்.

ஆமை முதுகின் மேல் அதன் குஞ்சுகள் பல ஏறிப் பரண் மேல் தூங்குவதுபோல் தூங்கும் ஊரை உடையவன் என்று தலைவன் இப்பாடலில் விளிக்கப்படுகிறான். 

தலைவன் பரத்தை மேல் உறங்குகிறான் என்னும் செய்தி இதனால் உய்த்துணர வைக்கப்பட்டுள்ளது.

## மேற்கோள்கள்

பகுப்பு:அணி இலக்கணம்
ஐங்குறுநூறு - நெய்தல்

ஐங்குறுநூறு என்னும் நூல் பாட்டும் தொகையுமாகிய சங்கப் பாடல்களில் எட்டுத்தொகை நூல்களில் ஒன்று. மருதம், நெய்தல், குறிஞ்சி, பாலை, முல்லை என்னும் வரிசையில் ஐந்திணைப் பாடல்கள் இதில் தொகுக்கப்பட்டுள்ளன. ஒவ்வொரு திணையிலும் 100 பாடல்கள் உள்ளன. அவை சிறுசிறு ஆசிரியப் பாக்களின் அடுக்குகளாக உள்ளன. ஒவ்வொரு திணையிலும் 10 பாக்களைக் கொண்ட 10 அடுக்குகள் உள்ளன. ஒவ்வொரு திணையிலுமுள்ள 100 பாடல்களையும் ஒரே புலவர் பாடியுள்ளார். இந்த நூலின் நெய்தல் திணைப் பாடல்களைப் பாடிய புலவர் அம்மூவனார்.
:இந்த நூலிலுள்ள 10 பத்துகள்
## 1 தாய்க்கு உரைத்த பத்து
## 2 தோழிக்கு உரைத்த பத்து
## 3 கிழவர்க்கு உரைத்த பத்து
## 4 பாணற்கு உரைத்த பத்து
## 5 ஞாரல் பத்து
## 6 வெள்ளாங்குருகுப் பத்து

## 7 சிறுவெண்காக்கைப் பத்து
## 8 தொண்டிப் பத்து
## 9 நெய்தல் பத்து
## 10 வளைப் பத்து

பகுப்பு:ஐங்குறுநூறு
ஐங்குறுநூறு - பாலை

ஐங்குறுநூறு என்னும் நூல் பாட்டும் தொகையுமாகிய சங்கப் பாடல்களில் எட்டுத்தொகை நூல்களில் ஒன்று. மருதம், நெய்தல், குறிஞ்சி, பாலை, முல்லை என்னும் வரிசையில் ஐந்திணைப் பாடல்கள் இதில் தொகுக்கப்பட்டுள்ளன. ஒவ்வொரு திணையிலும் 100 பாடல்கள் உள்ளன. அவை சிறுசிறு ஆசிரியப் பாக்களின் அடுக்குகளாக உள்ளன. ஒவ்வொரு திணையிலும் 10 பாக்களைக் கொண்ட 10 அடுக்குகள் உள்ளன. ஒவ்வொரு திணையிலுமுள்ள 100 பாடல்களையும் ஒரே புலவர் பாடியுள்ளார். இந்த நூலின் பாலைத்திணைப் பாடல்களைப் பாடியவர் ஓதலாந்தையார்.
:இதில் உள்ள 10 பத்துகள்
## 1 செலவு அழுங்குவித்த பத்து
தலைவன் தலைவியை விட்டுப் பிரிந்து செல்வதைத் தவிர்க வேண்டும் 10 பாடல்கள் இதில் உள்ளன. பாலை நிலத்தின் கொடுமை இதில் கூறப்பட்டுள்ளது. பொருளின் பெருமையைத் தலைவி உணர்வாள். பொருள் தேடச்செல்லும் வழியின் கொடுமையை எண்ணியே செல்லவேண்டாம் என்கிறாள். தோழி சொல்வதாகப் பாடல்கள் உள்ளன.
* பாடல் எண் வரிசையில் செய்திகள்
# பாலையில் இருக்கும் ஓத்திரம் என்னும் பூவைத்தான் தலைவன் சூடிக்கொள்ள வேண்டி வரும்.
# பொருள் கைவரப் பெறாமையும் நேரலாம். தலைவன் பிரிவால் தலைவி தகையவும் (உயிர் பிரியவும்) கூடும்.
# வழியில் ஆலம்பழம் கிடைக்கும். என்னையும் கைஊட்டிச் செல்.
# வழியில் கோவலர் தம் கோலால் தோண்டி வைத்துள்ள ஆன் நீர்ப் பத்தல் (ஊற்றுநீர்க் குழியை) யானை உண்டபின் மிதித்து அழிக்கப்பட்டிருக்கும்
# களிறு கூடத் தன் பிடியை அழைத்துச் செல்லாமல் பசியோடு கிடக்கும் காட்டில் உனக்கு என்ன கிடைக்கும்.
# நீ பிரியின் இவள் யாழ் ஒலி போல் அழுவாள்.
# மூங்கில் காடு தீப்பற்றி எரிவதைக் கண்டு யானையே அநபக் காட்டை வெறுக்கும். அந்தக் காட்டில் செல்கிறாயே.
# நீ பிரிந்தால் மலையிலிருந்து முருகன் பிரிந்துவிட்டான் என்று இவள் உயிரும் பிரிந்துவிடும்.
# பிறக்கப்போகும் உன் மகனின் புன்சிறிப்பைக் காண்பதை விட நீ கொண்டுவரும் பொருள் இனிதா?
# நீ பிரியின் இவள் தோள்வளை நெகிழும். இவள் நுதல் (ஆகுபெயராய் முகத்தைக் குறிக்கும்) பொலிவு இழக்கும்.

## 2 செலவுப் பத்து

## 3 இடைச்சுரப் பத்து

## 4 தலைவி இரங்கு பத்து

## 5 இளவேனிற் பத்து

## 6 வரவு உரைத்த பத்து
## 7 முன்னிலைப் பத்து
## 8 மக்கட் போக்கியவழித் தாய் இரங்கு பத்து
## 9 உடன்போக்கின்கண் இடைச்சுரத்து உரைத்த பத்து
## 10 மறுதரவுப் பத்து

தலைமகனுடன் உடன்போய தலைமகள் மீண்டு வரற்பொருட்டு தாய் ஏக்கத்தோடு பாடிய செய்யுளும், உடன்போய் மீளும் தலைமகனும் தலைமகளும் ஊர்க்கு வரும்போதும் வீடு புக்கப்போதும் தாயும் செவிலியும் தோழியும் தலைமகனும் பாடிய செய்யுட்களும் இப்பத்தில் உள்ளன.

எடுதுக்காட்டாய் இப்பத்தின் முதற் செய்யுளைக் காண்போம்.


மறு இல் தூவிச் சிறுகருங் காக்கை!

அன்புடை மரபின் நின் கிளையோடு ஆரப்

பச்சூன் பெய்த பைந் நிண வல்சி

பொலம்புனை கலத்தில் தருகுவென் மாதோ

வெஞ்சின விறல் வேல் காளையொடு

அம்சில் ஓதியை வரக் கரைந்தீமே.

உடன்போய தலைமகள் மீண்டு வர வேண்டுமாய் தாய் ஏங்குகிறாள். அதனால் வீட்டின் கண் கண்ட காக்கையிடம் தலைமகள் மீண்டு வரும்பொருட்டு கரையுமாறு வேண்டுகிறாள்.

**பொருள்** : குற்றமில்லாத கலையாத அழகிய சிறிய சிறகுகளை உடைய கருமையான காகமே! அன்பைப் பேணும் மரபை உடைய இனத்தைச் சேர்ந்த நீ கிடைத்த உணவு சிறிதாயினும் நின் சுற்றத்தோடு கூடி உண்பாய். அத்தகைய நினக்கு, புதுமையாக அறுக்கப்பட்டு நிண நீர்ச் சொட்டும் பச்சை இறைச்சியான உணவை பொன்னால் செய்யப்பட்ட கலத்தில் வைத்து உனகுத் தருவேன். அதை மகிழ்ச்சியோடு உண்டு, சுடுகின்றாற் போன்ற கடும் சினத்தையும் நல்ல வலிமையையும் கையில் கொலை செய்யும் வேலையும் கொண்ட காளை போன்ற ஆண்மையும் வலிமையும் வீரமும் நிறைந்த ஆண்மகனோடு உடன்போய அழகான சிறிய கூன்தலை உடைய என் மகள் மீண்டு வருமாறு சற்று கரையாயே??

பகுப்பு:ஐங்குறுநூறு
ஐங்குறுநூறு - முல்லை

ஐங்குறுநூறு என்னும் நூல் பாட்டும் தொகையுமாகிய சங்கப் பாடல்களில் எட்டுத்தொகை நூல்களில் ஒன்று. மருதம், நெய்தல், குறிஞ்சி, பாலை, முல்லை என்னும் வரிசையில் ஐந்திணைப் பாடல்கள் இதில் தொகுக்கப்பட்டுள்ளன. ஒவ்வொரு திணையிலும் 100 பாடல்கள் உள்ளன. அவை சிறுசிறு ஆசிரியப் பாக்களின் அடுக்குகளாக உள்ளன. ஒவ்வொரு திணையிலும் 10 பாக்களைக் கொண்ட 10 அடுக்குகள் உள்ளன. ஒவ்வொரு திணையிலுமுள்ள 100 பாடல்களையும் ஒரே புலவர் பாடியுள்ளார். இந்த நூலின் முல்லைத்திணைப் பாடல்களைப் பாடியவர் பேயனார்.
:இதில் உள்ள 10 பத்துகள்
## எடுத்துகாட்டுப் பாடல்
#செவிலி கூற்றுப் பத்து
#கிழவன் பருவம் பாராட்டுப் பத்து
#விரவுப் பத்து
#புறவணிப் பத்து
#பாசறைப் பத்து
#பருவம் கண்டு கிழத்தி உரைத்த பத்து
#தோழி வற்புறுத்த பத்து
#பாணன் பத்து
#தேர் வியங்கொண்ட பத்து
#வரவுச்சிறப்பு உரைத்த பத்து

பகுப்பு:ஐங்குறுநூறு
ஐங்குறுநூறு - குறிஞ்சி

ஐங்குறுநூறு என்னும் நூல் பாட்டும் தொகையுமாகிய சங்கப் பாடல்களில் எட்டுத்தொகை நூல்களில் ஒன்று. மருதம், நெய்தல், குறிஞ்சி, பாலை, முல்லை என்னும் வரிசையில் ஐந்திணைப் பாடல்கள் இதில் தொகுக்கப்பட்டுள்ளன. ஒவ்வொரு திணையிலும் 100 பாடல்கள் உள்ளன. அவை சிறுசிறு ஆசிரியப் பாக்களின் அடுக்குகளாக உள்ளன. ஒவ்வொரு திணையிலும் 10 பாக்களைக் கொண்ட 10 அடுக்குகள் உள்ளன. ஒவ்வொரு திணையிலுமுள்ள 100 பாடல்களையும் ஒரே புலவர் பாடியுள்ளார். இந்த நூலின் குறிஞ்சித்திணைப் பாடல்களைப் பாடியவர் கபிலர்.

:இந்நூலிலுள்ள 10 பத்துகள்
*1 அன்னாய் வாழிப் பத்து
*2. அன்னாய்ப் பத்து
*3 அம்ம வாழிப் பத்து
*4 தெய்யோப் பத்து
*5 வெறிப் பத்து
*6 குன்றக் குறவன் பத்து
*7 கேழற் பத்து
*8 குரக்குப் பத்து
*9 கிள்ளைப் பத்து
*10 மஞ்ஞைப் பத்து

பகுப்பு:ஐங்குறுநூறு
அச்சமில்லை (சீனத் திரைப்படம்)

**அச்சமில்லை** (ஆங்கிலம்: Fearless,  சீனம்: Huo Yuanjia) என்பது 2006 ம் ஆண்டு ஹொங்கொங்கில் வெளிவந்த ஒரு சீனத் தற்காப்புக் கலைத் திரைப்படம் ஆகும். இந்தத் திரைப்படத்தை ரோனி யு இயக்கினார், யெற் லீ முதன்மைப் பாத்திரமாக நடித்தார்.  இது 19 ம் நூற்றாண்டின் இறுதிலும் 20 ம் நூற்றாண்டின் தொடக்கத்திலும் வாழ்ந்த கு யுவான் சியா என்ற போர்க்கலை வீரனின் வாழ்க்கைக் கதையைத் தழுவி எடுக்கப்பட்டது. இவர் சீனாவின் ஒரு புகழ்பெற்ற போர்க்கலை வீரர். இவர் மேற்குநாட்டு, யப்பானிய வீரர்களை போட்டிக்கு அழைத்து வென்று, சீனாவின் தேசியத்தை நிலை நாட்டினார்.

## மேற்கோள்கள்

பகுப்பு:சீனத் திரைப்படங்கள்
பகுப்பு:ஆங்கிலத் திரைப்படங்கள்
பகுப்பு:சப்பானிய மொழித் திரைப்படங்கள்
பகுப்பு:ஆங்காங் திரைப்படங்கள்
கன்பூசியசு (2010 திரைப்படம்)

**கன்பூசியசு** திரைப்படம் 2010 இல் வெளிவந்த கன்பூசியசின் வாழ்க்கை வரலாற்றுத் திரைப்படம் ஆகும். இந்தத் திரைப்படத்தை Hu Mei இயக்கினார், சொவ் யுன் ஃபட் நடித்தார். இந்தத் திரைப்படத்தை உருவாக்க சீன அரசின் ஆதரவளித்தது.

## மேற்கோள்கள்

பகுப்பு:சீனத் திரைப்படங்கள்
சீனா - விலகும் திரை

**சீனா - விலகும் திரை** என்பது தமிழில் வெளிவந்த ஒரு மொழிபெயர்ப்பு நூல் ஆகும். பல்லவி அய்யர் எழுதிய *சுமோக் அண்ட் மிரார்சு: சீனாவில் ஒர் அனுபவம்* (Smoke and Mirrors: An Experience of China) என்ற ஆங்கில நூலை, தமிழில் ராமன் ராஜா என்பவர் மொழி பெயர்த்துள்ளார்.  கிழக்குப் பதிப்பகம் வெளியிடுள்ளது.  சீனாவை பற்றிய பல்வேறு தகவல்களை இந்த நூல் தமிழில் தருகிறது.  

பகுப்பு:சீனா பற்றிய தமிழ் நூல்கள்
சீனாவின் முற்றுகையில் இந்தியா (நூல்)

**சீனாவின் முற்றுகையில் இந்தியா** என்பது 2009 ம் ஆண்டு வெளிவந்த ஒரு தமிழ் நூல் ஆகும்.  இது சமூக விழிப்புணர்வு பதிப்பகத்தால் வெளியிடப்பட்டது.  இது "2006 ஆம் ஆண்டிலிருந்து 2009 வரையுள்ள கால கட்டத்தில் இந்தியாவின் தமிழ்நாட்டு எல்லையை சீன மற்றும் அதன் கூட்டு நாடுகளின் உளவு நிறுவனங்கள் எவ்வாறு கைப்பற்றியுள்ளன என்பதை சுமார் 321 ஆதாரங்களுடன் விளக்கும் 144 பக்க நூல் இது."

பகுப்பு:சீனா பற்றிய தமிழ் நூல்கள்
தேனூர்

**தேனூர்** (Thenur) என்பது மதுரை மாவட்டத்தில், மதுரை மேற்கு பஞ்சாயத்து ஒன்றியத்தில், சமயநல்லூருக்கு அருகில், மதுரை நகரிலிருந்து 12 கி. மீ. தொலைவில் அமைந்துள்ள ஒரு கிராமம் ஆகும்.

## அருகில் அமைந்த ஊர்கள்
# சமயநல்லூர் 4 கி. மீ.,
# சோழவந்தான் 7.8 கி. மீ.,

## சிறப்புகள்
தேனூர் கிராமத்தில் மது மற்றும் புகையிலை பொருட்கள் காலம் காலமாக விற்கப்படுவதில்லை. கள்ளழகருக்கு மரியாதை செலுத்தும் வகையில் இந்த கட்டுப்பாட்டை மக்கள் கடைபிடித்து வருகிறார்கள்.

சித்திரைத் திருவிழா முதன் முதலில் தேனூர் கிராமத்தில்தான் நடந்தது. பின்னர் நாயக்க மன்னர் காலத்தில் கள்ளழகர் வைகை ஆற்றில் இறங்கும்  திருவிழா மதுரைக்கு மாற்றப்பட்டது.

இதற்கு முன்பு அழகர் மலையில் இருந்து கள்ளழகர் புறப்பட்டு அலங்காநல்லூர் வழியாக தேனூர் கிராமத்தில் உள்ள வைகை ஆற்றில் கள்ளழகர் இறங்கி கரையோரத்தில்  மண்டூக மகரிஷிக்கு சாபவிமோசனம் அளிப்பதுதான் வழக்கமாக இருந்தது.

## மேற்கோள்கள்


## வெளி இணைப்புகள்
*http://www.maalaimalar.com/2015/08/10095216/seller-absence-of-alcohol-and.html
*http://tnmaps.tn.nic.in/pr_villages.php?dc=24&tlkname=Madurai%20West&region=2&lvl=block&size=1200 

பகுப்பு:மதுரை மாவட்டத்திலுள்ள கிராமங்கள்
தென்னவன்

தென்னர், தென்னன், தென்னவர், **தென்னவன்**, தென்னம் பொருப்பன், தென்னவன் மாறன்,  தென்பரதவர் போன்ற தொடர்கள் சங்கத்தொகை நூல்களில் தென்னாடு எனப்பட்ட பாண்டிய நாட்டை ஆண்ட பாண்டியரைக் குறிப்பனவாகவும், அவரோடு தொடர்புடைய மக்களைக் குறிப்பனவாகவும் அமைந்துள்ளன.

பாண்டிய மன்னர்கள் செழியன், சேய், பஞ்சவன், மாறன், வழுதி என்னும் பெயர்களாலும் சங்கப்பாடல்களில் குறிப்பிடப்பட்டுள்ளனர்.

'தென்' என்னும் சொல் தென்-திசையைக் குறிப்பதோடு மட்டுமல்லாமல் இனிமை என்னும் பொருளையும் உணர்த்தும். :தேங்காய் = இனிய காய். தேங்காய் உள்ளது தென்னை. இதில் 'தென்' என்பது இனிமைப் பொருளைத் தருவதைக் காணலாம். இந்த வகையில் தென்னவர் என்னும் சொல் இனியவர் என்னும் பொருளையும் தரும்.

தென் திசையிலிருந்து வடக்கு நோக்கித், தென்மதுரை, கபாடபுரம், வடமதுரை எனக் குடிபெயர்ந்தவர் ஆதலால் இவர்களைத் தென்னவர் என்றனர்.

குடநாடு எனப்பட்ட மேற்குத்திசை சேரநாட்டை ஆண்ட மன்னன் குடவர் கோமான் என்று பெயர் கொண்டது போன்றது இது.
## மேற்கோள்கள்
 
பகுப்பு:பாண்டிய அரசர்கள்
பகுப்பு:பாண்டியர் பெயர் முறைமை
சதீஸ் தவான் விண்வெளி அரங்கம்

**சதீஸ் தவான் விண்வெளி அரங்கம்** (*Satish Dhawan Space Museum*) திரவ இயக்க உந்துகை மையம், மகேந்திரகிரியில் உள்ள ஒரு காட்சியகமாகும். இதில் L-40 என்றழைக்கப்படும் திரவ உந்தியின் முழு அளவு உருவம் காட்சிக்காக வைக்கப்பட்டுள்ளது. மேலும் விகாசு இஞ்சின், ஜிஎஸ்எல்வி, பிஎஸ்எல்வி, செயற்கை கோள்கள் ஆகியவற்றின் உருவங்களும் காட்சிக்கு வைக்கப்பட்டுள்ளது. முழுவதும் குளிர் சாதன வசதி செய்யப்பட்டுள்ளது. ஓவ்வொரு வெள்ளிக்கிழமைகளிலும் இது பள்ளி மற்றும் கல்லூரி மாணவர்களுகள் பார்வைக்கு திறந்து விடப் படுகின்றது.

பகுப்பு:இந்திய விண்வெளித் திட்டங்கள்
சிஸ்கோ சிஸ்டம்ஸ்

**சிஸ்கோ** (*Cisco*) உலகின் மிகப்பெரிய தொழில்நுட்ப நிறுவனங்களில் ஒன்றாகும். இந்த அமெரிக்கா-சார்ந்த பன்னாட்டு தொழில்நுட்ப நிறுவனம், நுகர்வோர் மின்னணுவியல், வலைப்பின்னலாக்கம், குரல் மற்றும் தகவல் தொடர்பு தொழில்நுட்பம் துறைகளில் சேவைகளையும் பண்டங்களையும் வழங்குகிறது. கலிபோர்னியாவில் சான் ஹொசே நகரைக் தலைமையகமாக கொண்டு செயல்படுகிறது. 65,000 மேல் ஊழியர்கள் கொண்டுள்ளது. இதன் வருடாந்திர வருவாய் 40 பில்லியன் அமெரிக்க டாலர். 2000 ஆம் ஆண்டின் முடிவில் இதன் சந்தை மதிப்பு 500 அமெரிக்க பில்லியனாகும். இது மைக்ரோசப்டினை விட அதிகமாகும்.

வர்த்தகரீதியில் ஜூனிபர் நெட்வொர்க்ஸ் இதன் மிக பெரிய போட்டி நிறுவனமாகும்.

இந்த நிறுவனம் ஆயிரத்து தொள்ளாயிரத்து எண்பத்து நான்காம் ஆண்டில் ஸ்டான்போர்ட் பல்கலைக்கழகத்தைச் சேர்ந்த கணினி வல்லுநர்களால் தொடங்கப்பட்டது. தொடக்க காலத்தில் உள்ளூர் பிணையங்களை இணைப்பதற்கான தொழில்நுட்பங்களை உருவாக்குவதில் இவர்கள் கவனம் செலுத்தினர். காலப்போக்கில் இணையத்தின் வளர்ச்சிக்குத் தேவையான மிக முக்கியமான தொழில்நுட்பக் கட்டமைப்புகளை இந்த நிறுவனம் வழங்கியது.

சிஸ்கோ நிறுவனம் கணினிப் பாதுகாப்பு மற்றும் தரவுச் சேமிப்பு போன்ற பல்வேறு பிரிவுகளிலும் தனது சேவைகளை விரிவுபடுத்தியுள்ளது. இது மென்பொருள் சார்ந்த தீர்வுகளையும் மேகக்கணிமை எனப்படும் இணையச் சேமிப்பு வசதிகளையும் வாடிக்கையாளர்களுக்கு வழங்குகிறது. உலகெங்கிலும் உள்ள பல பெரிய நிறுவனங்களும் அரசாங்கங்களும் தங்களுடைய தகவல் தொடர்புத் தேவைகளுக்காக இந்த நிறுவனத்தின் தயாரிப்புகளை நம்பியுள்ளன. தகவல் தொழில்நுட்பத் துறையில் வல்லுநர்களை உருவாக்குவதற்காக இது பல்வேறு கல்வித் திட்டங்களையும் பயிற்சி வகுப்புகளையும் நடத்தி வருகிறது.  இந்த நிறுவனம் கல்வி துறையிலும் முக்கிய பங்களிப்பு வழங்குகிறது. வலைப்பின்னல் தொடர்பான பயிற்சிகளை வழங்கும் கல்வி திட்டங்களை நடத்துகிறது. மாணவர்கள் மற்றும் தொழில்நுட்ப நிபுணர்கள் இந்த பயிற்சிகள் மூலம் வேலைவாய்ப்பு திறன்களை பெறுகின்றனர். உலகின் பல நாடுகளில் இந்த பயிற்சி திட்டங்கள் செயல்படுகின்றன.

தொழில்நுட்ப உலகில் பல புதிய நிறுவனங்களைக் கையகப்படுத்துவதன் மூலம் சிஸ்கோ தனது சந்தை மதிப்பைத் தொடர்ந்து தக்கவைத்துக் கொள்கிறது. இது இணையொளி உரையாடல்கள் மற்றும் இணைய பாதுகாப்பு தொடர்பான மென்பொருள்களை உருவாக்குவதிலும் பெரும் முதலீடு செய்துள்ளது. இன்றைய நவீன இணையப் பயன்பாட்டின் முதுகெலும்பாகக் கருதப்படும் பல தொழில்நுட்பங்கள் இந்த நிறுவனத்தின் கண்டுபிடிப்புகளாகவே இருக்கின்றன. பல்வேறு பொருளாதார மாற்றங்களைச் சந்தித்தாலும் உலகளாவிய தகவல் தொடர்புச் சந்தையில் ஒரு நிலையான மற்றும் முக்கியமான இடத்தைத் தொடர்ந்து தக்கவைத்துக் கொண்டுள்ளது.

## மேற்கோள்கள்


## மேலும் காண்க
* சிஸ்கோ தொழில்நுட்ப தேர்வுகள்
* திசைவி (Router)
* மடைமாற்றி (switch)
* திசைவித்தல் (Routing)

## வெளி இணைப்புகள்
*அதிகாரப்பூர்வ இணையதளம்

பகுப்பு:தொழில்நுட்ப வணிக நிறுவனங்கள்
பகுப்பு:தொலைதொடர்பு நிறுவனங்கள்
பகுப்பு:கணினிப் பிணையமாக்கம்
பகுப்பு:கணினி வன்பொருள் நிறுவனங்கள்